b'\n_START_ARTICLE_\nTampereen Ty\xc3\xb6v\xc3\xa4en Teatteri\n_START_PARAGRAPH_\nTampereen Ty\xc3\xb6v\xc3\xa4en Teatteri (lyhenne TTT) on Tampereella vuodesta 1901 l\xc3\xa4htien toiminut teatteri ja Suomen ainoa ammattiteatterina toimiva ty\xc3\xb6v\xc3\xa4enteatteri. Teatteri on Tampereen Teatterin lis\xc3\xa4ksi toinen Tampereen suuri teatteri, jossa k\xc3\xa4y vuosittain noin 150\xc2\xa0000 katsojaa. Ensi-iltoja on vuosittain noin 10 ja esityksi\xc3\xa4 yli 500.\n_START_SECTION_\nRakennus\n_START_PARAGRAPH_\nTeatteri toimi pitk\xc3\xa4\xc3\xa4n H\xc3\xa4meenpuiston varrella sijaitsevassa Tampereen ty\xc3\xb6v\xc3\xa4entalossa. Teatterille valmistui ty\xc3\xb6v\xc3\xa4entalon viereen, H\xc3\xa4meenpuiston varteen, uusi rakennus vuonna 1985.\n_START_SECTION_\n1800-luvun lopulta sota-aikaan\n_START_PARAGRAPH_\nTeatterin toiminta sai alkunsa harrastajateatterina Tampereen ty\xc3\xb6v\xc3\xa4enyhdistyksen huvitoimikunnan n\xc3\xa4ytelm\xc3\xa4iltamien pohjalta, joita oli j\xc3\xa4rjestetty vuodesta 1895 alkaen. Kosti Eklund (Elo) ty\xc3\xb6v\xc3\xa4enyhdistyksen "suuren huvitoimikunnan" puheenjohtajana oli aloittamassa toimintaa. 12. lokakuuta 1895 oli ensimm\xc3\xa4inen iltama-luonteinen esitys, jossa pienoisn\xc3\xa4ytelmien (Kihlaus, Margareta) kanssa kilpaili katsojien kiinnostuksesta s\xc3\xa4hk\xc3\xb6lamppuvalaistus. Teatterin ensimm\xc3\xa4inen ensi-ilta 27. syyskuuta 1901 oli Minna Canthin n\xc3\xa4ytelm\xc3\xa4 Anna-Liisa._NEWLINE_TTT alkoi kehitty\xc3\xa4 ammattiteatteriksi vuonna 1906, jolloin sen johtajaksi valittiin Tampereen Teatterin n\xc3\xa4yttelij\xc3\xa4 ja ohjaaja Tilda Vuori. H\xc3\xa4n johti teatteria vuodet 1906\xe2\x80\x931917 luoden suhteet kotimaisiin kirjailijoihin, Johannes Linnankoskeen, Jalmari Finneen, Teuvo Pakkalaan, Konrad Lehtim\xc3\xa4keen ja Eino Leinoon._NEWLINE_Ennen sis\xc3\xa4llissotaa teatterin johtajaksi nimettiin yleis\xc3\xb6n suosikki, n\xc3\xa4yttelij\xc3\xa4 Aarne Orjatsalo, jonka kausi j\xc3\xa4i lyhyeksi. Teatteri ei toiminut puoleentoista vuoteen._NEWLINE_Seuraava teatterinjohtaja oli n\xc3\xa4yttelij\xc3\xb6iden kouluttaja Kosti Elo, joka johti teatteria 1919\xe2\x80\x931940. Tuon ajan merkitt\xc3\xa4vimpiin t\xc3\xb6ihin kuului Ernst Tollerin Koneittenmurskaajat vuonna 1923. T\xc3\xa4st\xc3\xa4 alkoi teatterin ekspressionistinen kausi, jolloin esitettiin my\xc3\xb6s operetteja.\n_START_SECTION_\nSota-ajasta nykyp\xc3\xa4iv\xc3\xa4\xc3\xa4n\n_START_PARAGRAPH_\nSotavuosien 1940\xe2\x80\x9343 aikana teatterinjohtajana toimi Edvin Laine, joka teki TTT:sta koko kansan teatterin. Vuosina 1943\xe2\x80\x9366 teatteria johti toinen vahva persoona, ohjaaja Eino Salmelainen._NEWLINE_Ohjaaja Eugen Terttulan kaudella 1964\xe2\x80\x9368 syntyi vuonna 1965 Kellariteatteri, jossa  TTT teki studion\xc3\xa4ytt\xc3\xa4m\xc3\xb6n kokeiluja. T\xc3\xa4ll\xc3\xb6in esitettiin Brechtin teoksia ja Arvo Salon Lapualaisooppera. Suosittuja olivat Samuel Beckettin nelj\xc3\xa4 pienoisn\xc3\xa4ytelm\xc3\xa4\xc3\xa4 sek\xc3\xa4 Eeva-Liisa Mannerin Uudenvuoden y\xc3\xb6, joka sai kriitikolta positiiviset arviot: sen "tasoista teksti\xc3\xa4 teatterimme eiv\xc3\xa4t omaan maan kirjoittajilta ole saaneet aikoihin. \'Uuden vuoden y\xc3\xb6\' on korkean tason taiteilijan kirjoittama n\xc3\xa4ytelm\xc3\xa4"._NEWLINE_Poliittisen aktivoitumisen vuosina 1968\xe2\x80\x9373 TTT:n johtoon tuli Kai Savola. Eeva-Liisa Mannerin Poltettua oranssia esitettiin Kellariteatterissa yhdeks\xc3\xa4n vuotta. Vili Auvinen ohjasi Teuvo Pakkalan Tukkijoella. Johtajana oli 1974\xe2\x80\x9381 n\xc3\xa4yttelij\xc3\xa4 Lasse P\xc3\xb6ysti. Ohjaaja Mikko Majanlahti johti teatteria vuosina 1982\xe2\x80\x9386. Vuonna 1986 uudessa toimitilassa aloittaneelle teatterille valittiin johtajaksi Taisto-Bertil Orsmaa, joka oli johtajana vain muutaman kuukauden. _NEWLINE_Teatterissa kokeiltiin uutta johtamistapaa, jossa oli johtoryhm\xc3\xa4 ja johtaja Simo Tavaste (1988\xe2\x80\x9390). Vuonna 1990 teatterissa palattiin perinteiseen johtamismalliin: johtajaksi valittiin yksi taiteellinen johtaja, joka p\xc3\xa4\xc3\xa4tt\xc3\xa4\xc3\xa4 ohjelmistosta, ohjaaja Jussi Helminen._NEWLINE_Vuonna 1998 teatterinjohtajaksi valittiin Esko Roine, jonka kausi p\xc3\xa4\xc3\xa4ttyi syksyll\xc3\xa4 2006. T\xc3\xa4ll\xc3\xb6in TTT:n johtajaksi tuli sen apulaisteatterinjohtajana toiminut Riku Suokas, joka johti teatteria vuoden 2013 kev\xc3\xa4tkauden loppuun. Sen j\xc3\xa4lkeen johdossa aloittivat toimitusjohtaja Kai Hintsanen ja taiteellinen johtaja Maarit Py\xc3\xb6k\xc3\xa4ri. Teatterinjohtajana Maarit Py\xc3\xb6k\xc3\xa4ri toimi syksyst\xc3\xa4 2014 syksyyn 2018 (1.9.2018), jolloin h\xc3\xa4n j\xc3\xa4i el\xc3\xa4kkeelle. Vuoden 2019 alusta teatterinjohtajana on toiminut Otso Kautto.'